Lions laat Jantjies weg vir Kaapse strydElton Jantjies. (Foto: GB Jordaan) Die Lions sal die Stormers sonder hul gereelde losskakel, Elton Jantjies, aandurf. Die Springbok-no. 10 wat tot op hede 110 punte in die reeks aangeteken het, sal deur Shaun Reynolds vervang word. In ’n mediaverklaring het die Lions-bestuur gesê dat Jantjies weggelaat is omdat hy spanprotokol verbreek het. Hulle het egter nie veel meer inligting deurgegee nie. Die Lions is tans in die vierde plek op die Suid-Afrikaanse punteleer nadat hulle verlede naweek met 17-27 teen die Sharks in Durban vasgeval het. Hulle het net soveel punte soos die Stormers (30) wat in die vyfde plek is. Lions: Andries Coetzee (heelagter), Courtnall Skosan (regtervleuel), Lionel Mapoe (buitesenter), Harold Vorster (binnesenter), Aphiwe Dyantyi (linkervleuel), Shaun Reynolds (losskakel), Ross Cronje (skrumskakel), Kwagga Smith (agtsteman), Vincent Tshituka (flank), Cyle Brink (flank), Marvin Orie (slot), Stephan Lewies (slot), Carlu Sadie (stut), Malcolm Marx (haker en kaptein) en Dylan Smith (stut). Plaasvervangers: Jan-Henning Campher, Sti Sithole, Johannes Jonker, Reinhard Nothnagel, Marnus Schoeman, Hacjivah Dayimani, Nic Groom en Tyrone Green.